*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 23ης Μαΐου 1985

σχετικά με την εφαρμογή της μεταρρύθμισης των γεωργικών διαρθρώσεων στο Λουξεμβούργο, σύμφωνα με τις οδηγίες 72/159/ΕΟΚ και 72/160/ΕΟΚ του Συμβουλίου

(Το κείμενο στη γαλλική γλώσσα είναι το μόνο αυθεντικό)

(85/306/ΕΟΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 72/159/ΕΟΚ του Συμβουλίου της 17ης Απριλίου 1972 περί εκσυγχρονισμού των γεωργικών εκμεταλλεύσεων (1), όπως τροποποιήθηκε τελευταία από τον κανονισμό (ΕΟΚ) αριθ. 797/85 (2), και ιδίως το άρθρο 18 παράγραφος 3,

την οδηγία 72/160/ΕΟΚ του Συμβουλίου της 17ης Απριλίου 1972 περί ενθαρρύνσεως της παύσεως της γεωργικής δραστηριότητος και της διαθέσεως της χρησιμοποιουμένης γεωργικής εκτάσεως για το σκοπό βελτιώσεως των διαρθρώσεων (3), όπως τροποποιήθηκε τελευταία από τον κανονισμό (ΕΟΚ) αριθ. 797/85, και ιδίως το άρθρο 9 παράγραφος 3,

Εκτιμώντας:

ότι η κυβέρνηση του Λουξεμβούργου ανακοίνωσε, σύμφωνα με το άρθρο 17 παράγραφος 3 της οδηγίας 72/159/ΕΟΚ και το άρθρο 8 παράγραφος 3 της οδηγίας 72/160/ΕΟΚ, τις ακόλουθες κανονιστικές διατάξεις:

- κανονισμός του Μεγάλου Δουκάτου της 22ας Νοεμβρίου 1974 που καθορίζει το συγκρίσιμο εισόδημα εργασίας, καθώς και για ορισμένες λεπτομέρειες σχετικά με το εν λόγω εισόδημα,

- νόμος της 7ης Μαρτίου 1985 για ανανέωση των μέτρων οικονομικής και κοινωνικής αναδιάρθρωσης στον τομέα της γεωργίας ·

ότι, δυνάμει του άρθρου 18 παράγραφος 3 της οδηγίας 72/159/ΕΟΚ, η Επιτροπή πρέπει να αποφασίσει αν οι διατάξεις για την εφαρμογή της εν λόγω οδηγίας, που ισχύουν στο Λουξεμβούργο, εξακολουθούν να πληρούν, λαμβανομένου υπόψη του κανονισμού του Μεγάλου Δουκάτου της 22ας Νοεμβρίου 1984, τους όρους για χρηματοδοτική συμμετοχή της Κοινότητας·

ότι, δυνάμει του άρθρου 9 παράγραφος 3 της οδηγίας 72/160/ΕΟΚ, η Επιτροπή πρέπει να αποφασίσει αν ο νόμος της 7ης Μαρτίου 1985 πληροί τους όρους για τη χρηματοδοτική συμμετοχή της Κοινότητας στην κοινή δράση που αναφέρεται στο άρθρο 6 της εν λόγω οδηγίας·

ότι ο κανονισμός του Μεγάλου Δουκάτου της 22ας Νοεμβρίου 1984 ανταποκρίνεται στους όρους και τους στόχους της οδηγίας 72/159/ΕΟΚ·

ότι ο νόμος της 7ης Μαρτίου 1985 ανταποκρίνεται στους όρους και τους στόχους της οδηγίας 72/160/ΕΟΚ·

ότι ζητήθηκε η γνώμη της επιτροπής του ΕΓΤΠΕ σχετικά με τις χρηματοδοτικές πλευρές της υπόθεσης·

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι διατάξεις σχετικά με την εφαρμογή της οδηγίας 72/159/ΕΟΚ στο Λουξεμβούργο εξακολουθούν να πληρούν, αφού ληφθεί υπόψη ο κανονισμός του Μεγάλου Δουκάτου της 22ας Νοεμβρίου 1984, τους όρους που απαιτούνται για τη χρηματοδοτική συμμετοχή της Κοινότητας στην κοινή δράση που αναφέρεται στο άρθρο 15 της οδηγίας 72/159/ΕΟΚ.

2. Ο νόμος της 7ης Μαρτίου 1985 για ανανέωση των μέτρων οικονομικής και κοινωνικής αναδιάρθρωσης στον τομέα της γεωργίας πληροί τους όρους που απαιτούνται για τη χρηματοδοτική συμμετοχή της Κοινότητας στην κοινή δράση που αναφέρεται στο άρθρο 6 της οδηγίας 72/160/ΕΟΚ.

Άρθρο 2

Η παρούσα απόφαση απευθύνεται στο Μεγάλο Δουκάτο του Λουξεμβούργου.

Βρυξέλλες, 23 Μαΐου 1985.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 96 της 23. 4. 1972, σ. 1.

(2) ΕΕ αριθ. L 93 της 30. 3. 1985, σ. 1.

(3) ΕΕ αριθ. L 96 της 23. 4. 1972, σ. 9.